錫杖歌送明楚上人歸佛川
作者：權德舆
朝代：唐

paragraphs: 上人遠自西天竺，頭陁行徧國朝寺。
口翻貝葉古字經，手持金策聲泠泠。
護法護身唯振錫，石瀨雲溪深寂寂。
乍來松徑風更寒，遙映霜天月成魄。
後夜空山禪誦時，寥寥挂在枯樹枝。
真法常傳心不住，東西南北隨緣路。
佛川此去何時迴，應真莫便遊天台。